27 Ntangu Izaki kumaka mununu mpi yandi vandaka kumona diaka ve, yandi bingaka Ezau+ mwana na yandi ya ntete mpi tubilaka yandi nde: “Mwana na mono!” Yandi vutulaka nde: “Mono yandi yai!”2 Izaki tubaka diaka nde: “Ntangu yai mono me nuna. Mono ke zaba ve kilumbu mono ta fwa.3 Pardo, baka minduki na nge, lupaya na nge, ti munduki na nge ya tolo-tolo, kwenda na mfinda mpi zomba mwa mbisi ya mfinda sambu na mono.+4 Na nima lambila mono madia ya kitoko yina mono ke zolaka mingi mpi natila mono yo. Ebuna mono ta dia yo mpi mono* ta sakumuna nge na ntwala nde mono fwa.”5 Kansi, Rebeka vandaka kuwa ntangu Izaki vandaka kusolula ti mwana na yandi Ezau. Ebuna Ezau kwendaka na mfinda sambu na kuzomba mbisi mpi kukwisa kunata yo.+6 Mpi Rebeka tubilaka mwana na yandi Yakobi nde:+ “Mono me katuka kuwa tata na nge ke solula ti mpangi na nge Ezau, mpi ke tuba nde:7 ‘Natila mono mwa mbisi mpi lambila mono madia ya kitoko. Ebuna bika mono dia, sambu mono sakumuna nge na ntwala ya Yehowa na ntwala nde mono fwa.’+8 Ntangu yai mwana na mono, wa mbote-mbote mpi sala mambu yina mono ke songa nge.+9 Pardo, kwenda na lupangu ya bitwisi mpi bakila mono bana-bankombo zole ya kuluta mbote sambu mono lambila tata na nge madia ya kitoko, kaka mutindu yandi ke zolaka.10 Na nima, natila yo tata na nge sambu yandi dia mpi yandi sakumuna nge na ntwala nde yandi fwa.”11 Yakobi tubilaka mama na yandi Rebeka nde: “Kansi mpangi na mono Ezau kele na mika mingi,+ mpi mpusu na mono kele na mika ve.12 Ebuna kana tata na mono kusimba nitu na mono?+ Mono ta monana bonso muntu ya ke seka yandi, ebuna na kisika nde mono baka lusakumunu bo ta singa mono.”13 Ebuna mama na yandi tubilaka yandi nde: “Mwana na mono, bika nde kusinga yina kuvanda na zulu na mono. Sala kaka mutindu mono ke tuba mpi kwenda, bakila mono yo.”+14 Yo yina, yandi kwendaka, bakaka yo, mpi nataka yo na mama na yandi, ebuna mama na yandi lambaka madia ya kitoko kaka mutindu tata na yandi vandaka kuzola.15 Na nima, Rebeka bakaka lele ya kuluta kitoko ya mwana na yandi ya ntete Ezau yina yandi vandaka na yo na nzo, mpi yandi lwatisaka yo mwana na yandi ya leke Yakobi.+16 Yandi lwatisaka yandi mpi bampusu ya bana-bankombo na maboko mpi na nkingu na kisika ya me konda mika.+17 Ebuna yandi pesaka mwana na yandi Yakobi madia ya kitoko mpi mampa yina yandi salaka.+18 Yo yina yandi kotaka kisika tata na yandi vandaka mpi tubaka nde: “Tata na mono!” mpi yandi tubaka nde: “Mono yandi yai! Nge kele nani, mwana na mono?”19 Yakobi tubilaka tata na yandi nde: “Mono Ezau mwana na nge ya ntete.+ Mono me sala kaka mutindu nge songaka mono. Pardo, telama mpi dia mwa mbisi na mono, sambu nge* sakumuna mono.”+20 Ebuna Izaki tubilaka mwana na yandi nde: “Mwana na mono, inki mutindu nge me mona yo nswalu?” Yandi vutulaka nde: “Sambu Yehowa Nzambi na nge nataka yo na ntwala na mono.”21 Ebuna Izaki tubilaka Yakobi nde: “Mwana na mono, pardo, pusana pene-pene sambu mono simba nge, sambu mono zaba kana nge kele kibeni mwana na mono Ezau to ve.”+22 Ebuna Yakobi pusanaka pene-pene ya tata na yandi Izaki, mpi yandi simbaka yandi, na nima yandi tubaka nde: “Ndinga kele ndinga ya Yakobi, kansi maboko kele maboko ya Ezau.”+23 Izaki zabaka yandi ve, sambu maboko na yandi vandaka ti mika mingi bonso maboko ya mpangi na yandi Ezau. Yo yina yandi sakumunaka yandi.+24 Na nima, yandi yulaka nde: “Keti nge kele kibeni mwana na mono Ezau?” yandi vutulaka nde: “Yo kele mono.”25 Yandi tubaka nde: “Mwana na mono, natila mono mwa mbisi ya mfinda sambu mono dia, ebuna mono* ta sakumuna nge.” Yandi natilaka yandi yo mpi yandi diaka, na nima yandi natilaka yandi vinu mpi yandi nwaka.26 Ebuna tata na yandi Izaki tubilaka yandi nde: “Pardo, mwana na mono, pusana pene-pene mpi pesa mono beze.”+27 Yo yina yandi pusanaka pene-pene mpi pesaka yandi beze, ebuna yandi waka nsudi ya bilele na yandi.+ Na nima yandi sakumunaka yandi mpi tubaka nde:“Tala, nsudi ya mwana na mono kele bonso nsudi ya mfinda, yina Yehowa me sakumuna.28 Bika Nzambi ya kieleka kupesa nge malulu ya zulu+ mpi ntoto ya ke butaka mingi,+ mbuma mingi, mpi vinu ya mpa.+29 Bika bantu kusadila nge, mpi makanda kufukimina nge. Kuma mfumu ya bampangi na nge, mpi bika nde bana ya mama na nge kufukimina nge.+ Bika bo singa konso muntu yina ke singa nge, mpi bo sakumuna konso muntu yina ke sakumuna nge.”+30 Kaka ntangu Izaki manisaka kusakumuna Yakobi mpi Yakobi katukaka na ntwala ya tata na yandi Izaki, mpangi na yandi Ezau kwisaka kuvutuka na nima ya kuzomba.+31 Yandi mpi lambaka madia ya kitoko mpi natilaka yo tata na yandi, ebuna yandi tubilaka tata na yandi nde: “Tata na mono, telama mpi dia mwa mbisi na mono, sambu nge* sakumuna mono.”32 Ebuna tata na yandi Izaki tubilaka yandi nde: “Nge kele nani?” yandi tubaka nde: “Mono kele mwana na nge, mwana na nge ya ntete, Ezau.”+33 Ebuna Izaki yantikaka kutekita ngolo, mpi yandi tubaka nde: “Ebuna nani yina zombaka mbisi mpi natilaka mono? Mono diaka yo na ntwala nde nge kuma, mpi mono me sakumuna yandi—mpi yandi ta baka kibeni lusakumunu!”34 Ntangu yandi waka mambu yina tata na yandi tubaka, Ezau yantikaka kuboka ngolo kibeni na ndinga ya mawa mpi kutubila tata na yandi nde: “Tata na mono, sakumuna mono, ee, mono mpi!”+35 Kansi yandi tubaka nde: “Mpangi na nge kwisaka na mutindu ya luvunu sambu yandi baka lusakumunu yina yo lombaka nde nge baka.”36 Ebuna yandi tubaka nde: “Keti zina na yandi kele ve Yakobi,* sambu yandi baka kisika na mono mbala yai zole?+ Yandi me bakaka+ nswa ya mwana-ntete, mpi ntangu yai yandi me baka lusakumunu na mono!”+ Na nima yandi yikaka nde: “Keti nge me bumbila mono ve lusakumunu?”37 Kansi Izaki vutudilaka Ezau nde: “Mono me tula yandi mfumu na nge,+ mono me pesa yandi bampangi na yandi yonso na kuvanda bansadi na yandi, mpi mono me pesa mbuma ti vinu ya mpa sambu yo sadisa yandi.+ Mwana na mono, inki me bikala yina mono lenda pesa nge?”38 Ezau tubilaka tata na yandi nde: “Tata na mono, keti nge vandaka kaka ti lusakumunu mosi? Tata na mono, sakumuna mono, ee, mono mpi!” Ebuna Ezau bokaka ngolo mpi yantikaka kudila.+39 Yo yina tata na yandi Izaki vutudilaka yandi nde:“Tala, kisika na nge ya kuzinga ta vanda ntama ti bantoto ya ke butaka mingi, mpi ntama ti malulu ya zulu.+40 Nge ta zingaka na mbele na nge ya bitumba,+ mpi nge ta sadilaka mpangi na nge.+ Kansi ntangu nge ta kolama, nge ta zenga kibeni vangu na yandi na nkingu na nge.”+41 Kansi, Ezau kangilaka Yakobi kimbeni sambu na lusakumunu yina tata na yandi pesaka yandi,+ mpi Ezau landaka kutuba na ntima na yandi nde: “Bilumbu ya lufwa ya tata na mono me kuma pene-pene.+ Na nima mono ta fwa mpangi na mono Yakobi.”42 Ntangu bo zabisaka Rebeka mambu yina mwana na yandi ya ntete Ezau tubaka, na mbala mosi yandi tindaka bantu na kubinga mwana na yandi ya leke Yakobi mpi tubilaka yandi nde: “Tala! mpangi na nge Ezau ke kana kufwa nge* sambu na kuvutula mbi.43 Yo yina mwana na mono, sala mutindu mono ke tuba. Telama, mpi tina na mpangi na mono Labani na Arani.+44 Mpi zinga ti yandi mwa bilumbu tii kuna makasi ya mpangi na nge ta lembama,45 tii kuna makasi yina mpangi na nge me wila nge ta kulumuka mpi yandi ta vila mambu yina nge me sala yandi. Ebuna mono ta tinda bantu sambu bo binga nge kuna. Sambu na nki mono fwete vidisa beno zole na kilumbu mosi?”46 Na nima Rebeka landaka kutubila Izaki nde: “Mono ke mona ve kiese ata fioti na luzingu na mono sambu na bana-bankento ya Heti.+ Kana Yakobi kukwela nkento na kati ya bana-bankento ya Heti, bonso bana-bankento ya insi yai, inki kele mfunu ya luzingu na mono?”+
kon_Latn